***KALBĖJIMO IR KALBOS SUTRIKIMAI***

*Kalba* yra pagrindinė žmonių tarpusavio supratimo ir santykių kūrimo priemonė. Ji padeda užmegzti kontaktus su kitais, išsakyti mintis ir jausmus, išreikšti norus, perteikti išgyvenimus, planuoti veiksmus, suprasti tarpusavio ryšius ir apsikeisti patirtimi. Kalbinių gebėjimų raida turi ypatingą socialinę svarbą tolesniame vaiko gyvenime.

***Kalbos sutrikimų priežastys:***

* vaisiaus vystymosi metu (virusinės infekcijos, toksikozės, placentos patologija);
* gimdymo metu (užsitęsęs arba per staigus gimdymas, sukeliantis kraujo išsiliejimus į smegenis, pridusimas);
* ankstyvajame amžiuje (infekciniai galvos smegenų ir jų apvalkalų susirgimai: meningitas, encefalitas...);
* dėl kraujotakos sutrikimų ir įgimtų nervų sistemos ydų;
* galvos smegenų traumos, augliai;
* cerebrinis paralyžius, klausos sutrikimai;
* artikuliacinio aparato (liežuvio, lūpų, gomurio) sužeidimų, netaisyklingo sukandimo, nepakankamai tikslių liežuvio ir lūpų judesių ar nesugebėjimo klausa skirti panašiai skambančius garsus ir kt.

***Kalbėjimo sutrikimų rūšys ir požymiai:***

\* *Fonetiniai kalbėjimo sutrikimai* - tai asmenų, turinčių normaliai inervuojamą artikuliacijos aparatą ir pilnavertę klausą, tarimo trūkumai, kurie pasireiškia garsų iškraipymu, stabiliu keitimu, painiojimu bei praleidimu. Kitos kalbos sistemos grandys - leksika, gramatika, rišli kalba plėtojasi normaliai. Dažniausiai pasitaiko tarpdantinis garsų tarimas, kai s, z, c, dz, rečiau š, ž, č, dž, tariami su iškištu tarp dantų liežuviu; kai š,ž,č keičiami į s,z,c ar atvirkščiai; netaisyklingas garso r tarimas arba keitimas kitu ( šlama→slama; riešutas→liešutas ir pan.).

\* *Mikčiojimas* - tai kalbos tėkmės nutrūkimas, kuris charakterizuojamas staigiu užsikirtimu prieš žodį, skiemenį ar garsą. Šį kalbos neįprastumą dažnai lydi neįprastas kvėpavimas ir kalbėjime dalyvaujančių raumenų grupių diskoordinacija. Pagrindinis jo požymis yra kalbėjimo organų traukuliai, atsirandantys reiškiant mintis. Jie pasireiškia dvejopai: keletą kartų kartojamas pirmas žodžio garsas, rečiau skiemuo, arba ilgam įstringa pirmas žodžio garsas (mmmatau; kekekerpu ir pan.)

\* *Kalbos neišsivystymas* - tai visos kalbos sistemos neišlavėjimas, pasireiškiantis sakytinės kalbos nepakankamu išplėtojimu. Joje yra nemažai leksinių, semantinių, morfologinių ir fonologinių netikslumų, siauras ir skurdus žodynas. Kalbos skurdumas labai išryškėja, kai vaikai atlieka žodžių kaitymo ir darybos užduotis: parenka netinkamas priesagas, priešdėlius, galūnes. Ribotas gebėjimas naudotis žodžių darybos būdais iš dalies lemia mokinių žodyno skurdumą. Mokiniai labai mažai parenka duotam žodžiui bendrašaknių žodžių. Vaikų kalboje gausoka agramatizmų, kurie labiausiai išryškėja bandant rišliai pasakoti, rašant rašinėlius. Mokykloje dėl kalbos neišsivystymo labiausiai nukenčia skaitymas ir rašymas.

\* *Fonologiniai sutrikimai* - tai sutrikimai, pasireiškiantys sutrikusiu ne tik garsų tarimu, bet ir fonemine klausa. Vaikams sunku išskirti nurodytą garsą tarp kitų garsų, skiemenų, netaisyklingai vartoja linksnius, prielinksnius, priesagas, nederina giminių, nesuvokia gramatinių, morfologinių ryšių. Jei kai kurie kalbos garsai vaikui skamba vienodai, jis nebegali kontroliuoti savo tarimo ir atsitiktinai ištaria tai vieną, tai kitą iš painiojamų garsų (k-t, g-d, p-b, z-ž, c-č ir kt.). Tuos garsus painioja ypač dažnai, jei panašių garsų yra gretimuose žodžiuose ar skiemenyse.

***Korekcinės galimybės šalinant kalbos ir kalbėjimo sutrikimus:***

\* *Būkite gražios kalbos pavyzdys*. Daug kalbėkite su vaiku. Atraskite kalbėjimo džiaugsmą ir perteikite jį vaikui. Kalbėkite su vaiku aiškiai, gyvai ir išraiškingai, pabrėždami žodžius – vaikai pirmiausiai kreipia dėmesį į kalbos melodiją. Pritaikykite savo kalbėjimo tempą prie vaiko kalbos lygio, neskubinkite vaiko ir neskubėkite patys, neužbėkite vaiko kalbai „už akių“ . Nepataikaukite vaiko kalbai ir niekuomet nemėgdžiokite šveplavimo, būkite taisyklingo tarimo pavyzdys. Sakiniai, žodynas, informacijos turinys turi būti suprantami vaikui. Atsižvelkite į vaiko amžių.

\* *Turėkite laiko „savo“ vaikui*. Skirkite visą savo dėmesį vaikui, kai su juo kalbate. Kai vaikas pasakoja kažką, kas jam svarbu, išklausykite jį kantriai ir dėmesingai. Duokite vaikui pakankamai laiko pagalvoti ir atsakyti.

\* *Palaikykite su vaiku akių kontaktą*. Nežiūrėkite pro šalį, kai vaikas kalba nesklandžiai arba daro pauzes. Kalbėkitės su vaiku „veidas į veidą“, tegul jis mato Jūsų lūpų judesius.

\* *Kasdien skirkite laiko pokalbiui, skaitymui*. Lydėkite kalba tiek savo, tiek vaiko veiksmus ir darykite tai nuolat. Pradžioje viską komentuokite („Štai, dabar aš dedu ant stalo šaukštą“), vėliau kalbą panaudokite kaip svarbią savo veiksmų dalį („Šiandien valgysime sriubą. Kokio įrankio mums reikės?“). Kurkite kalbą žadinančią atmosferą. Tai situacijos, kurių eiga yra nenuspėjama, nesurežisuota, sukelia vaikams nuostabą ir kelia klausimus. Plėskite vaiko patirtį ir žinias, panaudodami kuo įvairesnes temas. Kai vaikas rodo Jums kokį nors paveiksliuką, nesakykite jam vien tik: „O, kaip gražu!“, bet inicijuokite pokalbį: užduokite klausimus, pradėkite ką nors pasakoti patys. Suteikite vaikui kiek įmanoma daugiau konkrečios patirties ir „iš pirmų rankų“. Temas aptarkite ne vien tik iš paveikslėlių ir knygučių. Pavyzdžiui, jei kalbate apie duoną, suteikite vaikui galimybę pamatyti, kaip ji kepama, bandykite kepti patys. Kuo įvairesnė vaiko patirtis, tuo intensyviau vaikas suvoks pasaulį, o tai yra svarbus pagrindas tolesniam kalbiniam bei pažintiniam vystymuisi.  Domėkitės vaiko įspūdžiais. „Ką tu šiandien veikei darželyje? Išmokai naują dainelę? Ir aš mielai jos pasimokyčiau...“ Tačiau neverskite vaiko pasakoti ar duoti jums veiklos ataskaitą. Skaitykite vaikui knygas, orientuodamiesi į jo amžių ir sugebėjimą suprasti. Pradėkite nuo iliustracijų žiūrėjimo, jų komentavimo, veikėjų atpažinimo ir pagrindinės įvykių sekos aptarimo, vėliau pereikite prie teksto. Uždavinėkite vaikui klausimus, pradėdami nuo bendrų klausimų (kas? kur? ką daro?), palaipsniui pereikite prie konkrečių (Ką daro varlytė? kur nuėjo? ką paėmė? kam nunešė? ir pan.). Pradėti žiūrėti ir skaityti knygutes patariama gerokai anksčiau nei vaikui sukaks metukai. Tegul vaikui skaito ne tik mama, bet ir tėtis. Mokslininkų yra įrodyta, kad tėčių skaitymas vaikams yra veiksmingesnis!

\* *Žaiskite žaidimus, kurių pagrindas yra kalba* – loto, siužetiniai žaidimai, pirštininis teatras, šešėlių teatras ir pan. Ugdant rišliąją monologinę kalbą, svarbu vaiką išmokyti papasakoti trumpus literatūrinius tekstus (pasakas ir apsakymus). Jis papasakoja žinomas nesudėtingo siužeto pasakas („Pupa“, „Pagrandukas“, „Vištytė ir gaidelis“). Kartu jis mokosi klausytis literatūrinio kūrinio, atsakinėti į suaugusiųjų klausimus, įterpti į suaugusiojo pasakojimą atskirus žodžius ir sakinius, tarsi jam padėdamas. Taip mažasis pratinamas savarankiškai atkurti literatūrinį kūrinį.

Mokyti vaikus atpasakoti labai padeda vadinamasis vaizduojamasis atpasakojimas. Vaikas įsiterpia į suaugusiojo pasakojimą, pakartodamas žodį arba visa sakinį: „Gyveno kartą senelis ir...“ - „Senelė...“ - „Jie turėjo...“- „Vištytę ir gaidelį“. Paskui galima panaudoti atpasakojimą pagal klausimus: „Ką sutiko pagrandukas?“ - „Kiškutį“. - „Kokią dainelę jis jam padainavo?“

Labai padeda mokytis atpasakoti įvairūs scenos vaizdeliai - lėlių teatras, animaciniai filmai. Jie sukelia vaikui daug emocijų, žadina norą perteikti savo įspūdžius - papasakoti. Bendraudami su vaikais, turėtume kalbėti aiškiai, taisyklingai, raiškiai, pilnais sakiniais. Vertėtų pratinti vaikus žodžiais išsakyti savo mintis, jausmus, skatinti kalbinį aktyvumą, kūrybingumą, siekti, kad vaikai gebėtų ne vien aiškiai, taisyklingai kalbėti, bet ir išklausytų kitą.

\* *Smulkiosios motorikos (pirštukų) ir bendrosios motorikos lavinimas*.  Su vyresnėliais siūlome išbandyti šešėlių teatrą, žaidimus su mozaikomis, karolių vėrimas ant virvutės.

 Namų aplinkoje galima rasti labai daug naudingų daiktų ir užsiėmimų, kurie padės lavinti mažylio smulkiąją motoriką. Tai gali būti įvairių daiktų varstymas, tinka batai ar figūros su išbadytomis skylutėmis. Tam, kad vaikui būtų įdomiau „mokytis“, figūros viduryje galima priklijuoti kokį nors paveikslėlį ir pasakyti, kad, gražiai „apsiuvęs“ kraštelį spalvotu raišteliu, galės darbelį padovanoti draugui. Nuolatos kartu su vaiku galite varstyti ir rišti nuautus batus, o po to apautus; taip kartodamas tą patį veiksmą vaikas įsimins ir įgus kontroliuoti savo judesius.

Labai naudingas - sagų, užtrauktukų, spaustukų, segtukų segimas. Apsišarvuokite kantrybe – tegul vaikas būtinai pats sagstosi sagas, rišasi batų raištelius, pasiraitoja rankoves. Pradėti savarankiško apsirengimo treniruotes geriausia nuo lėlių rūbelių, tegul vaikas padeda apsirengti lėlytėms, vėliau tėvams ar seneliams. Pradžioje tegul sega dideles sagas, po to – mažas. Suaugusieji turi parodyti ne tik judesį, bet ir padėti vaiko rankomis jį atlikti. Galima pasigaminti specialius „treniruoklius“: prisiūti keletą sagų ant audeklo skiautės, o ant kitos skiautės iškirpti skyles. Po tokių treniruočių vaikai jau galės patys užsisegti savo drabužių sagas.

 Virtuvėje taip pat galima rasti labai daug naudingų užsiėmimų. Tarkim, verti tuščiavidurius makaronus, ar ant plastilinu aplipdyto stiklainio įspausti įvairias kruopas, žirnius bei pupas.

Nepamirškite vaiko supažindinti su žirklėmis. Tai bus puiki rankų treniruotė. Pamažu lavės ir vaiko sugebėjimas reguliuoti savo judesių tikslumą ir stiprumą. Žirklutės turi būti pritaikytos vaikams.

Bendrąją motoriką padės lavinti ėjimas šaligatvio plytelių linijomis; šuoliukai per virvutę ir įvairias kliūtis; važiavimas triratuku ir dviratuku; visi įmanomi žaidimai su kamuoliu (ridenimas, mušinėjimas, metimas-gaudymas ir pan.)

\* *Mimikos ir artikuliacinės (kalbėjimo organų) motorikos lavinimas*. Atsisėskite priešais vaiką, demonstruokite įvairias grimasas (liūdesį, džiaugsmą, išgąstį, nuostabą ir t.t.)ir prašykite pakartoti. Rodydami mimiką ją galite pakomentuoti. Kiek paūgėjus vaikui, tą patį galite daryti su veidrodžiu.

 Kai vaikutis jau mokės naudotis šiaudeliu, pabandykite su juo pažaisti. Su šiaudeliu pritraukite nedidelę lapo skiautelę ir perkelkite ją į kitą vietą. Išmokykite prisimerkti, pamerkti vieną akį, uostyti, ištempti lūputes į priekį bučiniui, nusišypsoti uždaromis lūpomis ir rodant dantukus. Nepamirškite lavinti ir liežuvio. Jam skirti patys įvairiausi pratimai: bandykite paliesti nosį, judinkite aukštyn – žemyn, kairėn-dešinėn, caksėkite, darykite „dūdelę“, braukykite per gomurį ir dantukus ir t.t.

\* Klausos dėmesio lavinimas – kalbos kūrimui. Kartu su vaiku ištyrinėkite, kokius garsus ir šnaresius gali skleisti mūsų kūnas ir burna: plojimas rankomis, spragsėjimas pirštais, trynimas delnais, trepsėjimas kojomis, žingsniavimas, kaukšėjimas dantukais, pliaukšėjimas liežuviu, šliurpimas valgant, čepsėjimas, pūtimas, nosies pūtimas, aimanavimas, rėkimas, šnabždėjimas, žiovavimas, knarkimas, kosėjimas, čiaudėjimas, dainavimas, švilpimas ir kt. Nepamirškite tuos garsus pavadinti, kad kitą kartą galėtumėte žaisti atvirkštinį žaidimą, kai pasakysite pirmiausia veiksmo pavadinimą, o paskui kartu su vaiku jį atliksite. Taip bus lavinama ne tik vaiko klausa, bet ir atmintis.

Vartydami įvairius paveikslėlius, išbandykite, kokius triukšmus galite imituoti kūnu/burna: mašinos ūžimą, vėjo šniokštimą, krano lašėjimą, baliono sprogimą, dulkių siurblio ūžimą..., įvairiausius gyvūnų skleidžiamus garsus.

\* Svarbiausia, kad k*albos ugdymo procesą pateiktumėte žaidimo forma ir kūrybiškai*.